Kansanedustajien määrä pitäisi kaksinkertaistaa, Keskustanuorten hallitus esittää viikonloppuna pidettävälle keskustanuorten liittokokoukselle.

Kansanedustajia on tällä hetkellä 200, ja keskustanuorten johto ehdottaa, että se nostettaisiin 400:aan.

–Kansanedustajien määrä tulee keskipitkällä aikavälillä tuplata. Demokratia, edustuksellinenkaan, ei saa elitisoitua. Suurempi määrä kansanedustajia kuvastaa paremmin todellisia aatteellisia ja poliittisia voimasuhteita sekä koko maassa että puolueiden välillä ja sisällä. Nuorilla ja vähemmän varakkailla, tulevan päättäjäpolven, ehdokkailla olisi paremmat mahdollisuudet päästä läpi, ihmisillä todennäköisemmin olisi kansanedustaja lähellään, näkyvimpiä olisivat idearikkaimmat ja työteliäimmät edustajat, esityksessä perustellaan.

He korostavat, että nykyinen 200-paikkainen eduskunta luotiin silloin kun väkeä oli Suomessa noin puolet vähemmän.

–Yhtä kansanedustajaa kohti oli 14 000 kansalaista. Nykyisen pikkukaupungin verran väkeä. Nykyään suhde on 1/28 000. Tuplasti suurempi pikkukaupunki. 400 kansanedustajalla suhde olisi edelleen tuo 1/14 000, esityksessä kerrotaan.

Kyseessä on Keskustanuorten hallituksen esitys, joka todennäköisesti aiheuttaa keskustelua liittokokouksessa, ja esitykseen voidaan tehdä kokouksessa muutoksia, keskustanuorten pääsihteeri Antti Siika-aho kertoo Uudelle Suomelle.

Viikonloppuna järjestettävässä liittokokouksessa käsitellään muitakin mielenkiintoisia esityksiä.

Kymenlaakson keskustanuoret esittävät liittokokoukselle eutanasian mahdollistamista.

–Vaadimme Keskustanuoria ottamaan kantaa vapaaehtoisen eutanasian sallimisen puolesta ja edistämään sen toteutumista muilla keinoilla mahdollisuuksien mukaan. Ihmisarvoisen elämän ja kuoleman mahdollisuus on oikeus, jota emme halua rajoittaa, Kymenlaakson keskustanuoret kertovat esityksessään.

Kymenlaakson Keskustanuoret esittävät myös, että Keskustanuoret ottaisi positiivisen kannan Suomen jäsenhakemukselle sotilasliitto Natoon ja ajaisi Suomen liittymistä Natoon mahdollisimman nopeasti.

–Suomen kannattaa liittyä Natoon, sillä se on ensisijaisesti länsimaisten demokraattisten valtioiden liitto. Naton avulla Suomen turvallisuustilanne paranee, sillä se vahvistaa maamme sotilaallista puolustusta erityisesti sen heikkojen osa-alueiden, kuten ilmapuolustuksen osalta, esityksessä todetaan.